CELEX: 62020CN0267
Language: sk
Date: 2020-06-15 00:00:00
Title: Vec C-267/20: Návrh na začatie prejudiciálneho konania, ktorý podal Audiencia Provincial de León (Španielsko) 15. júna 2020 – AB Volvo a DAF TRUCKS N.V./RM

28.9.2020   
            
            
               SK
            
            
               Úradný vestník Európskej únie
            
            
               C 320/8
            
         
      Návrh na začatie prejudiciálneho konania, ktorý podal Audiencia Provincial de León (Španielsko) 15. júna 2020 – AB Volvo a DAF TRUCKS N.V./RM
      (Vec C-267/20)
      (2020/C 320/10)
      Jazyk konania: španielčina
      
         Vnútroštátny súd, ktorý podal návrh na začatie prejudiciálneho konania
      
      Audiencia Provincial de León
      
         Účastníci konania pred vnútroštátnym súdom
      
      
         Odvolateľky: AB Volvo a DAF TRUCKS N.V.
      
         Odporkyňa v odvolacom konaní: RM
      
         Prejudiciálne otázky
      
      
                  1.
               
               
                  Majú sa článok 101 ZFEÚ a zásada efektivity vykladať v tom zmysle, že bránia výkladu vnútroštátneho predpisu, podľa ktorého sa so spätným účinkom neuplatní premlčacia päťročná lehota na podanie žaloby stanovená v článku 10 smernice [2014/104/EÚ], ako ani článok 17 [tejto smernice], ktorý sa týka stanovenia škody odhadom zo strany súdu, pričom za rozhodujúci okamih pre uplatnenie spätnej účinnosti sa považuje deň uloženia sankcie, a nie deň podania žaloby?
               
            
                  2.
               
               
                  Majú sa článok 22 ods. 2 smernice 2014/104/EÚ (1) a pojem „spätný účinok“ vykladať v tom zmysle, že článok 10 tejto smernice sa uplatní na žalobu, akou je žaloba podaná v spore vo veci samej, ktorá síce bola podaná po nadobudnutí účinnosti smernice a predpisu prijatého na jej prebratie, no týka sa skutkových okolností, ku ktorým došlo skôr, alebo sankcií, ktoré boli uložené skôr?
               
            
                  3.
               
               
                  Má sa článok 17 smernice 2014/104/EÚ, ktorý sa týka stanovenia škody odhadom zo strany súdu, pri uplatňovaní ustanovenia, akým je článok 76 Ley de Defensa de la Competencia (zákon o ochrane hospodárskej súťaže), vykladať v tom zmysle, že ide o ustanovenie procesnej povahy, ktoré sa uplatní na spor vo veci samej, v ktorom bola žaloba podaná po nadobudnutí účinnosti vnútroštátneho predpisu prijatého na prebratie smernice?
               
            
         (1)  Smernica Európskeho parlamentu a Rady 2014/104/EÚ z 26. novembra 2014 o určitých pravidlách upravujúcich žaloby podľa vnútroštátneho práva o náhradu škody utrpenej v dôsledku porušenia ustanovení práva hospodárskej súťaže členských štátov a Európskej únie (Ú. v. EÚ L 349, 2014, s. 1).